Woord: konkoksieArgieffoto (Foto: silviarita/Pixabay) Woord: konkoksie Betekenis: (soms skadelike) mengsel van verskillende bestanddele: Hy proe versigtig aan die konkoksie. • Noem jy hierdie konkoksie ’n mengeldrankie? ŉ Konkoksie kan ŉ vloeibare mengsel wees, berei uit verskillende bestanddele, soms van twyfelagtige aard en soms met ŉ geheimsinnige werking, ŉ soort doepa wat iemand dalk gebruik in die hoop dat dit een of ander kwaal sal genees. ŉ Mens kry konkoksies vir maagpyn, hoofpyn, en so meer. ŉ Konkoksie kan ook ŉ alkoholiese drankie wees wat uit verskillende drankies gemeng is, soms van twyfelagtige of skadelike aard. Of ŉ konkoksie kan ŉ gereg wees wat haastig uit ŉ verskeidenheid bestanddele saamgeflans is. Figuurlik kan die betekenis van die woord konkoksie uitgebrei word om te verwys na enige saak wat uit verskillende dele saamgestel is. Die vergadering was ŉ konkoksie van verskillende partye uit die landbou, die musiekwêreld, die onderwyswêreld, en so meer. Waar kom dit vandaan? Uit Latyn concoquere wat “saamkook” beteken. Bron: Die tale wat ons praat